2016 EstDocs dokumentaalfilmifestival Torontos pakub mitmekesist programmi. Lisaks filmidele on arutelud, loeng ja isegi moenäitus. Kõikidel filmidel on subtiitrid ja arutelud toimuvad inglise keeles, nii et filmid on sobivad ka ainult inglise keelt valdavatele inimestele. Moderaator sel aastal on dokfilmide režissöör ja Balti Filmi- ja Meediakooli õppejõud Riho Västrik. Detailne kava on saadaval ka veebilehel estdocs.com.
Lätlasest režissöör Juris Pakalninši film avab EstDocs festivali reedel, 4. novembril kell 19.30 Bloor Hot Docs kinosaalis. Dokfilm „Suur plaan“ uurib meetodeid, millega Venemaa mõjutab Balti riikide sisepoliitikat, lõhestades kohalikku elanikkonda, õhutades nostalgiat Nõukogude Liidu järele ning naeruvääristades Baltkikumi taas kätte võidetud iseseisvust. Sel õhtul on kohal aruteluks endine Kanada immigratsiooniminister Chris Alexander, kes ka on töötanud varasematel aastatel Moskvas diplomaadina. Tooge oma ukrainlastest, baltlastest ja Putini režiimi all kannatanud rahvastest sõbrad kaasa, nende riikide muresid käsitletakse selles filmis ja arutelus.
Laupäeval, [/b]5. novembril[/b] on dokfilmi peategelane Reet Aus kohal ja avab õhtu moenäitusega. Kohal on ka filmi helilooja ja Eestis hästi tuntud muusik Jarek Kasar (Chalice), kes hoolitseb moenäituse muusika eest. Filmis näidatav Reeda lugu keskkonnale mõtleva moedisainerina on ka mõnes mõttes Taaveti ja Koljati lugu. Reet Taaveti rollis on uskumatut edu näinud oma võitluses muuta moe ärimaailma keskkonna sõbralikumaks, näidates suurfirmadele, et neil on võimalus sellega raha kokku hoida. Jaak Kilmi ja Lennart Laberenzifilm “Moest väljas” linastub 5. nov. Bloor Hot Docs kinosaalis kell 20.00.
Pühapäeval, 6. novembril kell 13.00 Tartu College’is tutvume Mati Undiga Maria Avdjushko filmis “Undi tund”. Üks kõige erakordsemaid nähtusi eesti kultuuriloos on kahtlemata kirjanik, lavastaja, publitsist, õppejõud ja seltskonnategelane Mati Unt. Dokumentaalfilm viib vaatajaid tagasi 60ndate ereda põlvkonna juurde, mil tekkisid uuenduslikud ideed nii kirjanduse- kui ka teatrimaailmas. Film avab kinolike vahenditega Mati Unti kui karismaatilist isiksust, fenomenaalset mõtlejat ja anarhistlikku vormiuuenduajat, filmis on temast seninägematuid kaadreid loomeprotsesis ning sõprade keskel.
Pühapäeval Tartu College’is algusega kell 15.00 linastame Liina Paakspuu “Hundi süda sees”. Põhjamaisest folk-metal muusikažanrist on saanud rahvusvaheline edulugu. Ansambli Metsatöll rokkmuusikud toovad metallmuusika kokku ürgse rahvamuusikaga, kasutades paganlikke sümboleid ning lauldes laiale maailmale kontsertidel emakeeles. Filmis tutvume nii Metsatöllu kui ka Soomest pärit bändi Finntroll eluga.
Pühapäeval kell 17.00 Tartu College’is näeme veel hästi tuntud Ülo Pikkovi lühianimatsioonfilmi “Tühi ruum”. Sellele järgneb Kullar Viimne ja Erik Norkroosi tunniajaline film ”Hingemaa”, milles näeme Jaan Karukäpa võitlusest taastada metsas eestlaste kirikut USAs, mida saadab kontsert metsas kiriku juures tuntud Eesti muusiku Tõnis Mägiga.
Esmaspäeval, 7. novembril kell 14.00 tutvume Remek Meeli “Emajõe veemaailmaga” Ehatares.
Teisipäeval, 8. novembril kell 19.00 oleme Eesti Majas vaatamas Aleksandr Heifetsi filmi “Lõuendilinn”, mis käsitleb Eesti tänavakunsti teemat. Samuti teispäeval õpime filmi “Vigala Sass – Viimased lindid” abiga veel ravitsejast ja šamaanist Vigala Sassist, tänu filmitegijatele Marianne Kõrverile ja Jaan Tootsenile.
Rahvas on ka kutsutud rahvusvaheliselt tuntud animaatori Priit Tenderi ingliskeelsele loengule CineCycle filmitegijate majas 5. novembril kell 15.00 aadressil 129 Spadina Avenue (Alleyway Coach House). Näidatakse Tenderi kolme joonisfilmi: Ussinuumaja (Maggot Feeder), Alateadvuse maja ja Linnugripp. Tender on ka tuntud lastefilmide tegijana (nt. “Mirjami lood” ja “Porgand”).
Piletid on eelmüügil Toronto Eesti Ühispangas ja internetist estdocs.com veebilehelt. Head filmide nautimist!
EstDocsi filmid kui aken Eesti maailma